เอกชนพร้อมขายประกันภัยพืชผล
สมาคมประกันวินาศภัยเผยพร้อมขายประกันภัยพืชผลข้าวนาปีทันทีที่ ครม. อนุมัติ ต่างชาติขอรับประกันต่อสูงถึง 144% จากเป้าที่จะส่งแค่ 80%
20 มิ.ย. 2555

สมาคมประกันวินาศภัยเผยพร้อมขายประกันภัยพืชผลข้าวนาปีทันทีที่ ครม. อนุมัติ ต่างชาติขอรับประกันต่อสูงถึง 144% จากเป้าที่จะส่งแค่ 80% 
นายจีรพันธ์ อัศวะธนกุล นายกสมาคมประกันวินาศภัย เปิดเผยว่า บริษัทประกันวินาศภัยพร้อมที่จะขายประกันภัยพืชผลคุ้มครองข้าวนาปีทันทีที่ประชุมคณะรัฐมนตรี (ครม.) อนุมัติในรายละเอียด ซึ่งพื้นที่ภาคเหนือ กลาง ตะวันตก ตะวันออก และภาคตะวันออกเฉียงเหนือ จะเริ่มขายจนถึงสิ้นเดือน ก.ค. 2555 ส่วนภาคใต้จะเริ่มขายเดือน ก.ค.-ส.ค. 2555
สำหรับราคาเบี้ยประกันภัยที่ขอไปนั้นจะเพิ่มขึ้นจาก 110 บาทต่อไร่ต่อปี เป็น 210 บาทต่อไร่ต่อปี เพราะเพิ่มความคุ้มครองภัยศัตรูพืช และโรคระบาด แต่คุ้มครองเพียง 50% ของภัยอื่นๆ หรือ 555 บาทต่อไร่ เพราะเป็นภัยที่เกษตรกรสามารถบริหารจัดการได้ ส่วนความคุ้มครองอื่นๆ ประกอบด้วย น้ำท่วม ฝนแล้ง ลมพายุ อากาศหนาว ลูกเห็บและไฟไหม้ อยู่ที่ 1,111 บาทต่อไร่ 
อย่างไรก็ตาม แม้ราคาเบี้ยประกันภัยจะเพิ่มขึ้นแต่ไม่ได้เป็นภาระต่อเกษตรกร เพราะออกค่าใช้จ่ายเองเท่ากับปีที่ผ่านมา คือ 60 บาท ส่วนที่เหลือรัฐบาลจะสนับสนุน ซึ่งเกษตรกรที่มีประกันและไม่มีประกัน จะได้รับเงินเท่ากัน เพียงแต่เกษตรกรที่ซื้อประกันภัยจะได้รับจากรัฐบาลและจากบริษัทประกันภัย ส่วนเกษตรกรที่ไม่มีประกัน รัฐบาลจะชดเชยทั้งหมด
“โครงการนี้จะรับประกันภัยข้าวนาปีสัดส่วน 15% หรือ 9 ล้านไร่ของพื้นที่เพาะปลูกทั้งหมด 63 ล้านไร่ คิดเป็นเบี้ยประมาณ 2,000 ล้านบาท” นายจีรพันธ์ กล่าว
นายจีรพันธ์ คาดว่า จากสถิติย้อนหลังเฉลี่ย 10 ปี คาดว่าจะมีความเสียหายประมาณ 1 หมื่นล้านบาท ซึ่งทางบริษัทประกันภัยจะทำประกันภัยต่อไปยังต่างประเทศประมาณ 80% แต่ปรากฏว่ามีบริษัทประกันภัยต่อขนาดใหญ่ยื่นความสนใจจะเข้ามารับประกันภัยต่อสูงถึง 144% ซึ่งสะท้อนให้เห็นว่าบริษัทประกันภัยต่อมีความมั่นใจในระบบข้อมูลและการทำประกันภัยพืชผลของไทย ซึ่งต้องรอให้ ครม.อนุมัติก่อน จึงจะสามารถทำการจัดสรรประกันภัยต่อได้ ว่าจะให้ใครในสัดส่วนเท่าไหร่